Finne stoppet naboens seiersrekke
Leverkusen hadde vunnet sju kamper på rad og ville med ny seier lørdag satt ny klubbrekord. Den norske 20-åringen skaffet seg en høy stjerne blant hjemmefansen da han hindret det. Nordmannen var ett av tre offensive bytter da Köln skulle prøve å hente inn Julian Brandts ledermål en halvtime før slutt. Sju minutter før slutt traff han på volley etter forarbeid av tidligere Lillestrøm-spiller Anthony Ujah. Finne kunne etter sitt første mål i 1. Bundesliga ta imot hyllest fra hjemmefansen blant 45.600 tilskuere. For Köln var poenget kjærkomment i kampen om fortsatt toppseriespill, mens Leverkusen tapte terreng i kampen om 3.-plassen som gir direkte mesterligaplass.Leverkusen kunne ha tatt ledelsen allerede i første omgang. Gjestene ble nemlig tilkjent et svært omdiskutert straffespark da Stefan Kiessling gikk over ende i duell med Dominic Maroh, men keeper Timo Horn reddet skuddet fra Hakan Calhanoglu. – Vi gjorde en flott kamp og er svært tilfreds. Når man kommer under mot Leverkusen vet man at det blir vanskelig å komme tilbake, sa Köln-trener Peter Stöger. Köln er ubeseiret i sine åtte siste hjemmekamper. For Leverkusen ble poenget kostbart. Kyriakos Papadopoulos slo skulderen ut av ledd for tredje gang denne sesongen og er trolig ferdig for sesongen. – Tragisk for ham og oss, sa trener Roger Schmidt.Bayern München er i praksis seriemester etter lørdagens 1-0-seier over Hertha Berlin. Per Ciljan Skjelbred og hans lagkamerater gjorde sitt beste for å utsette Bayerns gullfeiring, men Bastian Schweinsteiger ble matchvinner. Verdensmesteren gjorde comeback etter tre ukers pause og scoret i det 80. minutt. Med seieren har Bayern 15 poengs forsprang på Wolfsburg, som søndag spiller sin femte siste kamp. Bayern har også 32 plussmål flere enn gullrivalen (64 mot 32). Avgir Wolfsburg poeng mot Borussia Mönchengladbach søndag, kan selv ikke teorien nekte Bayern seriegull nummer 25.
Bård Finnes utligning i det 83. minutt ga Köln ett poeng i lokaloppgjøret mot Leverkusen og stoppet naboens seiersrekke.